
DISSERTATIO  MEDICA 


INAUGURALIS, 

DE 


PHTHISI  PULMONALI. 


Auctore  Joanne  Haire. 


INTRODUCTIO. 

Ut  alimenta  sanis  corporibus  Agricultura,  sic 
sanitatem  aegris  Medicina  promittit.  Ita  de  Re 
Medica,  Hippocratis  sectator  inter  Latinos, 
elegans  Celsus,  et  non  temere  censuit.  Quam¬ 
vis  enim  nonnullae  coporis  humani  addictiones, 
inter  quas  Phthisin  Pulmonalem  enumerare 
liceat,  nulla  arte  adhuc  tractandae,  quasi  Medi¬ 
cinae  opprobria  permanserint ;  multos  tamen 
morbos  etiam  truculentissimos  latissimeque 
saevientes,  pacavit  atque  edomuit. 

Auctores  non  pauci,  cum  veteres  tum  recen- 
tiores,  viri  egregie  docti,  labis  pulmonum  causas 
et  remotiores  et  proximas  perscrutando,  descri¬ 
bendo,  ac  removendo,  multa  cum  laude,  nec 
parvo  labore  ad  ejusdem  curationem  sese  accin¬ 
xere.  Quam  plurima  autem  ad  perfectam 
certi oremque  praxeos  normam  desideranda  sint 
atque  supplenda,  funera  lieu  !  nimis  frequentia, 
lugentesque  amici  abunde  testantur.  Specimen 
quoddam  Academicum  editurus,  quid  ergo  mi¬ 
rum — an  operae  pretium  faciam,  si  de  Phthisi 
Pulmonali  dixerim?  incertus  sum.  Utcunque 
erit,  hoc  olim  meminisse  juvabit,  Humani  gene¬ 
ris  saluti,  quocunque  modo,  et  ipsum  consulu¬ 
isse  :  et,  uti  dudum  illustris  monuit  histori¬ 
cus,  "  si  in  tanta  scriptorum  turba  mea  fama  in 
obscuro  sit,  nobilitate  ac  magnitudine  eorum, 
meo  qui  nomini  officient,  me  consoler.” 

Quam  rem  hoc  ordine  absolvendam  puto, 
1  Pauca  quaedam  pro  historia  Phthiseos 
Pulmonalis,  quomodo,  nempe,  pa thematis  suis 
clarius  dignoscatur.  2do-  De  prognosi,  vel  pro¬ 
gressu  ad  eventum,  eheu !  non  insolito  funes- 

tum  semper  festinanti,  exponam.  3tio-  Uti  ar¬ 
gumentum  systematice  procedat,  causas,  tum 
indicationes  curatorias,  potius  autem  palliativas 
in  hoc  morbo  tractando  praecipue  observandas 
enarrare  oportebit. 


DEFINITIO. 


Phthisis  Pulmonalis,  atrophia  totius  corporis, 
una  cum  febre  lenta,  tussi,  et  sputo  saepe  puru¬ 
lento. 


I.— HISTORIA  MORBI. 


Tabes  pulmonum,  ulceribus  per  varias  causas 
inductis,  saepissime  vero  tuberculis,  abscessi¬ 
busque  in  vesiculari  eorundum  substantia,  ple¬ 
rumque  debetur.  “  Tempus  intra  sedecim  et 
triginta  sex  annos  Phthisicis  familiare,  post 
triginta  sex  annos,”  dicit  Hippocrates,  “  (licet 
haereditaria  sit  Phthisis)  homines  vix  Phthisi 
laborare,  i.  e.  naturaliter  ;  aliter  his  annis  haec 

crebro  observatur.”  Foeminis,  sanguinea  cor¬ 
poris  temperie,  teneraque  vasorum  et  fibrarum 
constitutione  gaudentibus,  vel  habitu  strumoso 
praeditis,  quam  masculis  saepius  infesta  ;  et  in 
his  insulis,  forsan  ex  crebris  procellis,  et  variis 

atque  subitis  tempestatum  coelique  mutationi- 

% 

bus,  magis  quam  in  aliis  regionibus,  sedes  pro¬ 
prias  fixisse  videtur. 

♦  In  primis  mihi  arduum  videtur,  quibus  tan¬ 
dem  morbi  temporibus,  pulmones  tubercula  con¬ 
trahant  aut  haecce  aperte  distingui  possint,  sta¬ 
tuere  :  symptomata  vero  sequentia  inter  Phthi¬ 
sicos,  in  iis  casibus  quos  attentius  observavi,  tu¬ 
berculorum  ulcerisque  enascentis,  signa  dedere. 

Igitur  post  Haemoptysin  vel  suppressam 
solitam  evacuationem,  Phthisicus  Hiemali  maxi¬ 
me  ac  Autumnali  tempestate,  variis  affectibus 
catarrhalibus,  raucedine,  obtuso  thoracis  dolore, 
cum  tussi  sicca  et  Dyspnoea,  praecipue  aucto 
motu,  solicitari  solet.  Tussis  primo  equidem 
levis,  vel  potius  tussicula ,  parum  si  aliquid 
incommodi  ad  fert :  postea  autem  ferocius  ag- 

grediens,  circa  noctis  adventum  corpus  totum 
plurimum  turbat,  debilitatem  taediumque  per¬ 
vigilii  ingratum  inducit. 

iEgro  uno  latere  decumbenti  (praesertim  si¬ 
nistro)  magis  quam  altero  vehementior  fit,  ac 
saepe  ob  muci  tenacitatem  laryngi  inhaerescen¬ 
tis,  vomitum  movet.  Ubi  tussis  insistit  perti¬ 
nax,  propter  pulmonum  exagitationem  violen¬ 
tam,  aliquo  vasculo  haud  raro  rupto,  sanguis 
floridus  aliquando  copiose  fluit,  ac  ferme  eodem 
tempore  spirandi  difficultas  augetur. 

Pulsus  per  omne  morbi  crudelis  curriculum 
in  genere,  nocte  autem  appropinquante  praeci¬ 
pue,  velocius  fertur. 

V 

Somnus  interruptus,  valida  tussi  plurimum 
turbatus,  sero  fessos  complectitur  artus,  aut 
membris  aegris  quietem  praebet  debitam. 

Tum  demum  magnam  materiae  purulentae 
atque  viscidae  spuere  coepit  copiam  :  horripila- 

tiones  cum  sensu  frigoris  per  universum  corpus 
vagantur ;  genae  rubescunt,  et  reliqua  facies 
omnino  pallescit. 

Febris  Hectica  sub  noctem  advenit,  et  mane 
sudores  largiores  superveniunt.  Vires  decres¬ 
cunt  quotidie  ;  tabescit  carnosa  corporis  sub¬ 
stantia  ;  et  Phthisico,  si  lateri  sano  superincum¬ 
bat,  tussi,  cum  expectoratione  materiae  flavidae 
cruore  commista,  ingravescente,  periculum 
adest,  ne  subito  suffocatione  internecetur.  Eo 
jam,  proh  dolor !  devenit  ut  sceleto  videatur 
simillimus.  Acumen  narium  mirabile  cum  vocis 
raucitate  accedit ;  oculi  vitrescunt,  et  langues¬ 
cunt  ;  crura  tument ;  capilli  effluunt ;  frigora 
aures  obsident,  et  postremo  diarrhoea  lethalis 
morbo  et  vitae  finem  imponit. 

Symptomata  supradicta,  in  genere  quidem 
ubique,  sed  non  omnia  necessario  morbum  co¬ 
mitantur  ;  et  pro  ratione  vitae,  habitu  corporis, 
aliorumque,  necnon  in  diversis  vitae  stadiis, 
multum  variant.  Maxime  autem  notandum, 

per  omne  adflictionis  funestae  curriculum,  usque 
ad  mortem  ingenium  esse  vividum,  animumque 
aegroti  spe  recipiendae  salutis  erectum  esse. 


II. — PROGNOSIS. 


“  Nox  atra  caput  tristi  circumvolat  umbra.’’ 


Hicce  morbus  atrox,  multiplex,  et  omnium 
tractatu  difficillimus  plerumque  in  morte  de¬ 
sinit.  Itaque  operae  pretium  erit  si  quaedam  ul¬ 
cerum  praesentiam  adnotantia,  ex  sputi  condi¬ 
tione,  in  medio  collocaverim. 

Ex  Pulmonum  omni  superficie  interna,  ad 
illas  partes  tenerrimas  illinendas,  defendendas- 
que  ab  aeris  atmospherici  actione,  materia  levis 
aliquantulum  tenax,  minime  noxia,  quae  dicitur 
mucus,  valetudine  adhuc  firma,  secernitur  ;  Ul¬ 
ceribus  vero  pulmonum  substantiam  obsidenti¬ 
bus,  superficie  ulcerata  pus  excretum  et  ex  parte 
muco  commistum  expuitur.  Quomodo  igitur 
an  mucus,  an  pus  exscreetur,  distingui  poterit  ? 

Antiquos  Medicos  et  hoc  signum  bene  intel¬ 
lexisse,  ex  operibus  eorum  plane  constat.  Horum 
facile  princeps  Hippocrates  ita  de  eventu  re¬ 
fert. 

“  Cum  quis,”  inquit,  “  ex  pulmonis  vitio  ta¬ 
bescit,  huic  sputum  crassum,  aliquantulum 
ex  virore ,  (vwby^ugov)  et  dulce  per  tussim 
rejicitur  ;  dentium  stridor  est ;  dolor  pectus  et 
dorsum  occupat ;  tenuis  sibilus  in  faucibus  edi¬ 
tur  ;  eaeque  siccescunt ;  cavitates  rubent ;  vox 
gravis  est ;  pedes  intumescunt ;  ungues  contra¬ 
huntur  ;  partes  superiores  extenuantur  et  immi¬ 
nuuntur.  Sputum  ore  contentum  exscreaturus 
detestatur  (fAvcumTca.)  Matutino  tempore  et 
media  nocte  tussis  maxime  vexat,  itemque  alio 
tempore ;  hicque  morbus  juvenem  mulierem* 
potius  quam  vetulam  prehendit.  Siquidem  jam 
capilli  ex  capite  huic  defluant,  caputque  velut 
ex  morbo  nudetur,  et  supra  prunas  expuenti 
sputum  graviter  oleat,  hunc  intra  breve  tempus 
periturum  asserito  et  ex  alvi  profluvio  peritu¬ 
rum.”  Haec  ille.  Conclusiones  vero  ex  sputi 
conditione  deducendae,  si  mihi  judicare  fas  est, 

certa  sine  lege  vagantur.  Mucus  enim  in  ignem 
impositus,  eodem  fere  modo,  quo  pus,  graviter 
olet ;  itaque  qui  de  morbo  dubitant,  hac  nota 
male  utuntur. 

Recentiorum  ab  experimentis  de  differentia 
inter  mucum  et  pus  existente  institutis  colligi¬ 
mus,  pus  subalbidum,  quasi  e  granulis  compo¬ 
situm  pinguetudine  cremori  lactis  non  dissimile, 
colore  paulisper  virescens,  saporeque  nauseam 
pariente  extitisse.  In  vase  vitreo  non  coagulat 
calore  subjecto ;  sero  putrescens  et  aquam  gra¬ 
vitate  superat.  Solutio  ejusdem  in  acido  vitri- 
olico  vel  lixivio  alcalino,  aqua  addita,  plurimum 
turbatur,  resque  praecipitata  imum  vas  petit. 

Praeterea  si  morbus  fuerit  haereditarius,  ha- 
bi tusque  strumosus,  si  Phthisico,  corpore  stric¬ 
tiore,  tenero  ac  debili  praedito,  sit  thorax  mi¬ 
nime  capax  seu  male  formatus  :  si  febris,  adhuc 
lenta,  delirio  stipata  indies  ingravescat,  sudo¬ 
resque  largiores  effluant ;  hisce  narratis  si  tussis 
vehementior,  anhelatio  foetida,  haemorrhagia 
e  pulmonibus  copiosior,  et  spirandi  difficultas 

superveniant ;  postremo  si  diarrhoea  ingruerit, 
tum  demum  venit  ineluctabile  tempus,  et  mors 
dirimit  pugnam. 

•"  V  Y  i  f 

Contra,  spiratio  facilis,  dolor  thoracis  cessans, 
pulsus  minus  frequens,  sudores  imminuti,  et 
haemoptysis  parca  neque  saepius  recurrens, 
forsitan  Phthisico  spem  aliquam  relinquunt : 
et  tussis  mitior  evadens,  expectoratio  libera, 
copiosa,  et  minus  purulenta,  vires  crescentes 
indies  eventum  omnino  faustissimum  promit¬ 
tunt. 


III. — CAUSA  PROXIMA. 

•h 

Causam  proximam  hujus  morbi  esse  ulcus 
pulmonum  per  diathesin  systematis  phlogisti- 
cam  enascens  ;  et  ab  hoc  fonte  impuro,  vel  acri¬ 
monia  vel  miasmate  suo  inquinante  totam  mas¬ 
sam  sanguineam,  omnia  symptomata,  viz.  tus¬ 
sim  vehementem,  calorem  hecticum  ac  corporis 
consumptionem  originem  suam  trahere  existi¬ 
mo.  “  Quidquid  ergo  ulcus  pulmonum  fecit ; 

id  Phthisin  pulmonalem  efficere  potest.”  Hasce 
conclusiones  sectio  cadaverum  confirmare  plane 
videtur.  Diathesis  phlogisticae  in  pulmones 
convergentis  causae  remotiores  collocandae  vi¬ 
dentur. 

*  * 

1.  In  sanguinea  corporis  temperie,  tenera¬ 
que  vasorum  et  fibrarum  constitutione :  quam 
haemoptysis  comprobat. 

2.  In  omnibus,  pulmonibus  irritamentum  im¬ 
pertientibus. 

» 

J  «  JK  •  .  *-■  “  * 

(a.)  Inspiratione  aeris  frigidioris  post  corporis 
incalescendam,  vel  uti  Hippocrati  visum  est, 
cctto  tx  rjzgog  STTi^iyvvfjjSvx  reo  gv^vtw 

(|3.)  Inhalatione  aeris  mephitici,  vel  aeris 
gasibus  nimis  stimulantibus,  seu  noxiis  vapo¬ 
ribus  permisti. 

/ 

3.  Recursu  Haemoptyseos  frequentiori,  si 
scilicet  vas  magnum  in  pulmone  ruptum  et 
vulnus  magnum  sit. 

Morbi  fere  innumeri,  quales  asthma,  catar- 
rhus,  scrophula,  &c.  plithisin  inducere  valent ; 
in  iisdem  casibus  igitur  phthisis  symptomatica 
potius  quam  idiopathica  haberi  possit. 


IV. — CURATIO. 

De  Phthisis  pulmonalis  curatione  dicturi, 
infandum  jubemur  renovare  dolorem ;  nam 
quo  studio,  aut  qua  arte  pestem  depellere 
possimus !  Quacunque  viam  petimus,  successum, 
heu !  morbus  lethalis  negat.  Eo  perventum, 
ut  quisquis  hunc  morbum  descripsit,  saepius  de 
acto  quam  de  agendo  locutus  sit.  Equidem 
saepissime  vix  ac  ne  vix  quidem  aliquid  medico 
agendum  superest,  praeterquam  symptomata 
magis  urgentia  leniundo  viam  ad  umbras  quam 
minime  horrendam  efficere.  Quoniam  de  causa 
hujus  morbi  certi,  indicationes  per  se  patebunt, 
cognita  causae  indole,  scilicet. 

I.  Diathesis  phlogistica  imminuenda  ac  re¬ 
movenda. 

II.  Quaedam  symptomata  nullis  cedentia  re¬ 
mediis  leniunda. 


I.  Diathesis  phlogistica  ut  potissimum  im¬ 
minuatur,  de  missione  sanguinis  primo  dicen- 
cendum.  De  sanguinis  missione  in  phthisi, 
medici  in  varias  sententias  abiere,  quod,  ut 
passim  fieri  solet,  hac  de  causa  contigit,  quia 
pro  suis  morbi  causarum  rationibus,  indicatio¬ 
nes  formarunt  curatorias. — E.  g.  Christ.  Bennet, 
in  Theatro  tabidorum ,  dicit,  “  Nonnulla  cor¬ 
pora  esse  tam  tenera,  ut  cibos  et  potus  subi¬ 
gere  non  valeant,  et  vitium  haerere  in  pulmone  ; 
tum  vero  ibi  fit  accumulatio  et  majus  tuber  et 
majus,  si  non  oriatur  haemoptysis ;  idem  dicit 
Anglos  cibos  meracissimos,  carnes  et  pisces  et 
similia  assumentes  accipere  chylum  crudum, 
qui  in  pulmonibus  stagnat ;  et  hinc  hi  aegri  levi¬ 
ter  et  sicce  tempore  pomeridiano  tussire  solent ; 
hocque  notat  materiam  ibi  accumulari,  quae 
acris  facta  vasa  corrodit,  &c.  Hinc  illi  homi¬ 
nes  hoc  morbo  sunt  obnoxii,  quibus  viscera 
sunt  adeo  debilia,  ut  chylum  ingestum  non  in 
bonum  sanguinem  convertant,  sed  aliquid 

putridi  crassamenti  relinquant,  quod  relictum 
in  pulmone  aggeritur,  unde  haemoptysis  ;  tum 
totum  corpus  est  infectum,  omnia  vasa  debilita¬ 
ta  ;  hic  morbus  curatur,  sanguinis  impetum 
minuendo,”  &c.  Contra  alii,  systematis  debi¬ 
litatem  quasi  omnium  malorum  causam  prima¬ 
riam  accusantes,  utpote  Phthisis  in  habitibus 
strumosis  saepissime  occurrit,  medicamentis  ro¬ 
borantibus  ac  forsitan  stimulantibus  maxi¬ 
mum  esse  opus  affirmarunt.  Hominis  autem 
est  errare.  In  extrema  semper  ruimus. 


- Nam  id  arbitror, 

Adprime  in  vita  esse  utile,  ut  ne  quid  nimis . 


Viribus  plurimum  imminutis,  ingravescente 
diarrhoea  cum  sudoribus  largioribus,  tum  vero 
venaesectio  plane  nocens  evadit.  At  si  diffi¬ 
cilis  spiratio,  Haemoptysis  frequens  et  aetas 
firmissima  adsint ;  si  pulsus  feratur  velocius, 
aut  dolor  thoracis  valde  urgeat ;  ex  signis  prae¬ 
sentibus  missionem  sanguinis  modicam  ac  pro 
ratione  symptomatum  repetitam,  omnino  neces¬ 
sariam  esse  tuto  affirmare  possumus. 

Epispastica  partes  externas  irritando  inte- 
rioresque  levando  auxilium  felicissimum  non- 
nunquam  in  Phthisi  attulerunt :  Ergo  ubi  post 
missionem  sanguinis,  pathemata  supra  memorata 
nihilominus  ferociunt,  sine  mora,  epispastica  iis 
partibus  thoracis  maxime  dolentibus  accommo¬ 
dentur  ;  quod,  si  annalibus  physicis  ulla  est 
fides,  aliquando  morbum  crudelem  depellere 
valuit.  Mihi  saepe  rem  in  animo  versanti 
est  mirabile,  cur  in  gravidis  phthisi  laboranti¬ 
bus  symptomata  fere  omnia  prorsus  leniri,  post 
partum  vero  ingravescere  soleant.  Cur  rube- 
olae,  variolae,  aliarumque  externarum  affectio¬ 
num  tam  frequentissime  labes  pulmonum  sit 
sequela?  Nonne  consensum  inter  partes  osten¬ 
dit?  Et  quid  tandem  vesicantium,  fonticulorum, 
&c.  munus  eximium  ac  forsitan  inexpertum,  cla¬ 
rius  demonstrat  ? 

Purgantia.  Irritamentum  magnum  toto 
systemati  faeces  aridae,  induratae,  in  intestinis 
cunctantes  impertiunt.  Experientia  equidem 
comprobatum  habemus,  diathesis  phlogisticae 
fomitem  plerumque  in  primis  haerere  viis, 

eumque  a  saburra  ibidem  generata  potissimum 

i 

foveri  et  augeri.  Exinde  summi  est  momenti, 
ut  alvus  semper  libera  servetur,  minime  vero 
medicamentis  acriter  purgantibus,  quae  nimirum 
corpus  debilitant,  ac  perversa  imbuunt  consue¬ 
tudine  ;  catliarticis  autem  lenioribus,  et  clys- 
matis.  Ad  alvum  lente  ciendam,  infusum 
sennae  compositum  maxime  idoneum  expertus 
fui. 

In  morbi  autem  stadio  supremo,  diarrhoea 
nimirum  occurrente  et  usque  ad  mortem  in¬ 
gruente,  cavendum,  ne  eandem  concitemus,  aut 
graviorem  reddamus. 

Diaphoretica.  Hoc  genus  medicamentorum 
vasa  extrema  praecipue  stimulat,  partesque  in¬ 
ternas  nimia  sanguinis  quantitate  laborantes 
exonerat.  Eorundem  quidem  usu,  et  rivi 
sanguinei  aequaliter  sese  effundunt,  vasorumque 
actio  exhalantium  in  superficie  corporis  pluri¬ 
mum  augetur. 


Inter  morbi  principia,  ubi  tussis  vehementior 

evadit,  calorque  febrilis,  anxietas,  spiratio  dif¬ 
ficilis  cum  thoracis  pressione  tensiva  adsunt, 
diaphoretica  et  doses  emeticorum  nauseantes 
adhibere  licet.  Sudores  vero  largiores  effluen¬ 
tes  eorum  usum  omnino  interdicunt.  Iis  max¬ 
ime  cognata  in  proximo  loco. 

Emetica  ponemus.  Satis  inter  medicos  no¬ 
tum  est,  aut  compressione,  vel  sympathia,  in 
pulmones  emetica  actionem  propriam  extendere, 
exindeque  materiae  purulentae  expulsionem  fa¬ 
ciliorem  reddere,  valere.  Quidam  medicinam 
facientes,  tubercula  pulmones  obsidentia,  usu 
emeticorum  solo  resolvi  posse*  eademque  causa, 
febrem  hecticam,  ejecta  nimirum  materia  pu- 

—  t 

rulenta,  ex  integro  prohibendam  esse,  putave¬ 
runt.  Haecce  autem  opinio  nullo  modo  praxeos 
universae  testimoniis  nititur,  plurimisque,  si 
non  omnibus,  vana  et  futilis  videtur.  Nullos 
effectus  levantes  (dyspnoea  et  tussi  ingraves¬ 
centibus,  propter  sputi  accumulationem  viscidi 
in  aspera  arteria,  ej usque  ramulis,)  ex  usu  eme¬ 
ticorum  derivari  posset,  non  in  animo  est  affir- 

mare  ;  hosce  tantum  levantes,  non  curantes,  esse 
semper  observavi. 

Emetica  sanguinem  in  extremas  corporis 
partes  propellendo,  ut  supra  notavimus,  alte¬ 
rum  eximium  usum  praebent. 

Expectorantia,  in  duas  classes  discedunt, 

i 

scilicet. 

(a.)  Quae  glandulas  locales  stimulant. 

(b.)  Quae  quantitatem  materiae  expuendae  co¬ 
piosiorem  reddunt,  forsitanque  ejus  acrimoniam 
obtundunt. 

Quod  autem  ad  horum  priora  attinet ;  ea  ab 
plurimis  medicis,  omni  aevo,  laudibus  summis 
donata  fuisse,  notum  omnibus.  Quaestio  hic 
oritur,  cur  balsamica,  &c.  hic  laudantur  ?  Si 
enim  Phthisin  Pulmonalem  a  diathesi  phlogis- 
tica,  tanquam  fonte  omnium  malorum  originem 
suam  trahere,  consideremus,  si  in  curatione 
ejusdem  diathesi  phlogisticae  quam  citissime 

obviam  eundum,  ne  omnia  symptomata  ingra¬ 
vescant,  morsque  eheu  !  nimis  festinans  adhuc 
citius  adveniat ;  cur,  inquam,  medicamenta  quae 
stimulantia  prorsus  evadunt,  in  morbo  a  statu 
systematis  concitato  orto,  (si  ex  aliqua  parte  ad 
pulsus  velocitatem  attendamus,)  aut  laudantur 
aut,  multo  minus,  administrantur.  De  hac  re 
Clariss.  Boerhaave  ita  loquitur ;  “  Sed  vidi 
eos  dedisse  aegris  pessimo  cum  successu,  nam 
haec  sunt  calefacientia,  haec  destruunt  ventri¬ 
culum,  anorexiam  majorem  faciunt,  calorem,  et 
siccitatem  augent.”  Altera  classis  remediorum, 
viz.  demulcentia  tantum  mechanice  agunt. 
Nonnulla  symptomata  magis  urgentia  sicuti 
tussis  sicca,  et  pertinax  ob  muci  tenacitatem 
laryngi  inhaerescentis,  plurimum  leniuntur. 

Narcotica.  Omnes  fere  medici  in  hoc  mor¬ 
bo  tractando,  narcotica  vel  per  se  vel  aliis  reme¬ 
diis  commista  praescripsere.  Haecce  medicami¬ 
na,  morbum  ferocius  grassantem  compescere, 
vigiliam  tussimque  violentam  lenire,  et  placi¬ 
dam  quietem  inducere  videntur.  Saepenume- 
ro  autem  per  eorum  usum  intempestivum  om- 

ilia  fere  haec  pathemata  ingravescere  observavi, 
atque  plus  injuriae  quam  utilitatis  ferri. 

Ex  iis,  Digitalis  purpurea  notatu  digna  prae  - 
cipue  apparet ;  quoniam  nonnulli  recentiores, 
viri,  arte  insigni ,  ejus  praes  tantissimas  virtutes 
ad  coelum  laudibus  extulerunt.  Effectus  ejus 
maxime  sedantes,  exinde  ad  vim  sanguinis 
nimia  velocitate  per  pulmones  irruentis  immi¬ 
nuendam,  prae  omnibus  aliis  idoneos  descripse¬ 
runt. 

In  gradu  morbi  supremo,  propter  alvi  com¬ 
motiones  quas  excitat,  inutilis  ac  prorsus  infesta 
evadit. 

Equidem  hominem  phthisi  laborantem  novi, 
cui  sapor  digitalis  quocunque  modo  administra¬ 
tae,  adeo  ingratus  fuerit,  ut  ad  vomitum  cien¬ 
dum  semper  valuerit. 

Pathemata  animi  sub  finem  hujus  capitis  ad- 
notare  liceat.  Affectiones  animi  in  corpus,  im¬ 
perium  ferine  infinitum  exercent.  Catena  sa- 

era,  quae  ignem  aethereum  cum  fabrica  terrena 
nectit,  innumeras  affectiones  mutuas  inducit. 
Sed  quis  tandem  hanc  explicavit,  aut  ejus  leges 
descripsit?  corpusne  aliquo  morbo  laborat? 
Animus  simul  aegrotat.  Animus  vero  de¬ 
pressus,  tristis,  ac  maerens,  corpus  debilitat 
enervatque.  Hospes  coelestis  aut  terram  cog¬ 
natam  linquere  aut  umbras  petere  nolens, 
quasi  gubernator  assiduus,  procellam  minan¬ 
tem  prospiciens  ad  illius  vim  perferendam 
colligit  vires.  Itaque  summi  est  momenti, 
nos  in  auxilium  venire  ac  spiritus  aegroti 
labantes  suffulcire.  “  Et,”  uti  dudum  admonuit 
Celsus,  “  A  negotiis  abstinendum  est,  omni- 
busque  rebus,  quae  solicitare  animum  possunt.” 
iEgrotantis  animus  nullis  officiis  intentus, 
tranquillus,  ex  multis  miseriis  vitaeque  aerum¬ 
nis  requiescens  corpus  recte  gubernat :  eadem 
causa,  corpus  etiam  nullis  animi  irritamentis 
tentatum,  ad  functiones  peragendas  multo  alac¬ 
rius  evadit.  Plerumque  autem  hisce  minime 
opus  est :  quippe  aegrotantis  animum  spe  reci¬ 
piendae  salutis  erectum  esse,  supra  notavimus. 

V. — DliETA. 

Cum  de  diaeta  Phthisicis  maxime  congrua 
agitur,  varietates  ejus,  uti  nobis  vel  ex  regno 
animali,  vel  vegetabili  occurrunt,  breviter  de¬ 
scribere  oportebit. 

Diaeta  ex  substantia  animali,  vel  illius  prae¬ 
parationibus  confecta,  copiam  nutrimenti  maxi¬ 
mam  continet. 

Oleracea  contra  minimam  suppeditat  portio¬ 
nem  nutrimenti.  Lactea  inter  priores  duas 
quasi  medium  tenet :  utriusque  naturam  parti- 

* 

cipans,  ex  ambabus  ab  aliqua  parte  constituta, 
plus  quam  haec,  minus  vero  quam  illa  alimenti 
subministrat. 

I.  Caro  animalis,  in  gluten,  vel  fibrinam, 
opera  chemicorum  praesertim  resolvitur ;  ex 
quo  maxime  nutriens  ;  sanisque  corporibus  pa¬ 
bulum  commodissimum,  aegrotis  vero  stimulum 

noxium,  praebere  videtur.  Praeterea  ab  concoc¬ 
tione  ejus  faciliori,  nimirum,  absorbentium  ho¬ 
rum,  quae  vasa  lactea  appellant,  actione,  cibi 
recepti  praesentia  valde  excitata,  moleque  massae 
circulantis  praeter  modum  adaucta,  diathesin 
phlogisticam  potissimum  aggravari  posse,  satis 
constat. 

Nonnulli  equidem  medici  hisce  inducti,  a 
carne  animali,  utpote  morbo  funesto  vires  sub¬ 
ministrante,  Pthisicis  omnino  abstinendum,  ad¬ 
monuere.  In  quibusdam  vero  casibus,  viribus 
parum  adhuc  imminutis  hanc  diaetae  rationem, 
multa  incommoda  secum  ferre,  viz.  consump¬ 
tionem  corporis  citiorem,  debilitatem,  &c.  expe¬ 
rientia  compertum  est. 

Ita  dum,  ne  malum  pleniore  diaeta  novas  ac¬ 
quirat  vires,  assidue  curamus,  cavendum  ne  in 
contraria  feramur,  et  corpus  cum  morbo  cru¬ 
deli  strenue  obluctans  cibis  necessariis  prorsus 
destituatur.  Igitur  ubi  febris  mitissima,  et 
alia  symptomata  levissima  evadunt,  Phthisico 
victus  qui  concoctu  faciliores  sunt,  et  maximam 

nutrimenti  copiam  in  sese  continent  tuto  conce¬ 
dere  possumus  ;  “  quales  sunt,  carnes  pullinae, 
ostreae,  viperinae,  cuniculi  domestici,  et  sorbi¬ 
tiones  nonnullae  ex  muricibus  concoctae,  et 
similia,  copia  modica  in  ventriculum  ingesta/’ 

II.  Oleracea.  Plantae  regno  animali,  mate¬ 
riam  et  alimentariam  et  medicam  maxime  com¬ 
modam,  ex  succis  suis  salutiferis  praebent.  In  iis 
etiam  (ut  Mirbel  ornate  notavit)  quasi  in  offi¬ 
cina  ingenti,  caeterarum  rerum  reliquiae,  aqua, 
tellus,  uno  verbo,  omnia  mutationes  novas  su¬ 
beunt,  dum  homini  terrarum  domino  caeteris- 

que  animalibus  pabulum  paratum  sit.  Escu- 

# 

lenta  in  genere  alimenti  minimum  suppeditant, 
sed  perspiratione  faciliores  evadunt,  minimeque 
in  concoctione  stimulantia,  systemati  toto  gra¬ 
tum  frigus  impertiunt. 

«  w  .«i»  m  '  \  v  ,  h  j ; -*/v  < '  .  ;  x ' i c :  .* 

III.  Secretio  animalium  lactea,  utpote  partim 
vegetabilium,  partim  animalium,  natura  praedi¬ 
ta,  hominibus,  constitutionis  tenerae  et  vi  con- 
coctionis  minime  valentibus  aptissima  videtur. 
Ab  primo  vitae  Ortu  usque  ad  ejus  finem  ali- 

mentum  saluberrimum  praebet,  et  fere  omnes, 
praecipue  autem  valetudinarii,  uno  vel  alio  modo 
lacte  utuntur. 

Lac  animalium  ita  sese  gerens,  minime  sti¬ 
mulans,  maxime  equidem  nutriens,  omni  aevo, 
uti  victus  phthisi  laborantibus  aptissimus,  pro¬ 
positum  est.  Et  multi  auctores  ejusdem  eximias 
virtutes  in  site  sedanda,  et  munus  blandi  et 
forsitan  antiseptici  medicamenti  perficiendo,  lau¬ 
darunt.  “  Lac,” inquit  Boerhaave,  “  in  pus  non 

i 

abit,  facile  acescit,  intra  corpus  non  putrescit, 
humectat,  sitim  sedat,  blandum  est  medicamen¬ 
tum,  non  gravans.” 

Lac  caprinum,  asininum,  humanum,  quod 
maximam  nutrimenti  copiam  in  se  continet,  prae¬ 
ferendum  est.  Nonnulli  inter  quos  Hoffman, 
lacti  in  genere,  praesertim  vero  asinino,  aquas 
minerales  acidulas,  v.  g.  seltzeranas,  conjungere 
volunt. 

Lac  aut  ex  mammis  subductum,  aut  in 
partes  suas  resolutum,  quanquam  in  regimine 

D 

Phthisicorum  partem  diaetae  gratissimam  sese 
praebeat,  tamen  pro  remedio  certo,  contra  pu¬ 
ris  aut  absorptionem  vel  formationem,  vel  ca¬ 
lorem  febrilem  nequaquam  haberi  potest. 

Aeri  ruris  salubriori,  exercitio,  coelo  sereno 
rebus  scenisque  animum  oblectantibus,  morbus 
crudelis  ( si,  postquam  semel  firmavit  vestigia 
unquam  se  remittat,  vel  ex  toto  abeat)  cedere 
omnino  videtur. 


VI.— DE  AERIS  ATMOSPHERICI 
CONSTITUTIONE,  &c. 

Aer,  illud  elementum  nobilissimum  in  quo  a 
primo  ortu  usque  ad  ultimum  vitae  finem,  ad 
similitudinem  piscium  mare  habitantium  vi¬ 
tam  agimus  ;  quatenus  ad  Phthisicos  attinet  va¬ 
rius  est. 

I.  Caloris  et  Frigoris. 

II.  Misturae  cum  heterogeneis. 


i 

I.  Calor  in  liis  insulis  per  aestivos  menses 
supra  grad.  78°  F.  raro  ascendit ;  hoc  quoque 
anni  tempore  corpus  humanum,  laxum,  debile, 
agitatione  minime  gaudens,  et  ad  evacuationes 
profusiores  pronum,  dysenteriae,  febribus  pu¬ 
tridis  biliosisque  praecipue  obnoxium  est. 

4 

_ 1 

Ad  aestatem  vero,  ubi  lenes  Favonii  auris 
placidis  perflant  terras,  et  aera  respirabilem  ad 
pulmones  irritandos  minus  aptum  reddunt, 
tanquam  aerumnarum  requiern,  Phthisicus,  diu 
tussi  hiemali  vexatus,  jamdudum  spectat. 

Morbi  quidem  principio,  symptomata  fere 
omnia,  aestate  ineunte,  mitiora  evadunt,  ac 
prorsus  submoveri  nonnunquam  videntur.  Quae 
ratio  Phthisi  laborantes,  appropinquante  jam 
hieme  cum  aquilonibus,  ut  coelo  mutato,  in  re¬ 
gionibus  ventis  leniter  spirantibus  perflatis,  vi¬ 
tam  transeant,  strenue  monet.  Scriptores  di¬ 
versi  locos  omnino  diversos  commendarunt.  In¬ 
sulae  Bermudae,  Azores,  regiones  Galliae  Aus¬ 
trales,  Italia  et  quaedam  Angliae  partes  cum 
multis  aliis  ubique  vicissim  laudes  suas  accepe¬ 
runt.  Ex  testimoniis  medicorum  fere  innume- 

ris,  colligimus  Campaniam,  regionem  Italiae 
uberrimam,  aptissima  saluberrimaque  Phthisico¬ 
rum  hyberna  praebere,  et  eandem  eleganti  suo 
more  ita  Florus  descripsit.  Omnium,  non  mo¬ 
do  in  Italia,  sed  toto  orbe  terrarum  pulcherri¬ 
ma  Campaniae  plaga  est.  Nihil  mollius  coelo  ; 
denique  bis  floribus  vernat.  Nihil  uberius  solo  : 
ideo  liberi  cererisque  certamen  dicitur.  Nihil 
hospitalius  mari :  hic  illi  nobiles  portus,  Caieta, 
Misenus  et  tepentes  fontibus  Baiae :  Lucrinus 
et  Avernus,  quaedam  maris  otia.  Hic  amicti 
vitibus  montes,  Gaurus,  Falernus,  Massicus  et 
pulcherrimus  omnium  Vesuvius,  H^tnaei  ignis 
imitator.  Urbes  ad  mare  Formiae,  Cumae,  Pu¬ 
teoli,  Neapolis,  Herculaneum,  Pompeii  et  ipsa 
caput  urbium  Capua. — Hic  obiter  liceat  adno- 
tare. 

Exercitationem.  Optimum  erit,  dum  coelum  sit 
serenum,  si  aegrotus,  ambulando,  aut  equitando, 
vel  etiam  rheda  vectus  leniter  corpus  exerceat. 
Cavendum  vero,  ne  pulmonibus  frigore  tentatis, 
tussicula  ingravescat;  et  ob  hanc  causam  os 
obtegendum,  et  fauces  velandae  sunt. 

Quidam  in  hoc  morbo  curando,  navigatio¬ 
nem,  propter  aeris  puritatem  majorem,  salubri¬ 
tatemque  insignem  superficiei  aquarum  in  se¬ 
dentis,  jussere.  Ita  Celsus  :  “  Si  id  imbecilli¬ 
tas  non  sinit,  nave  tamen  non  longe  gestari 
commodissimum  est.  Si  navigationem  aliqua 
res  prohibet,  lectica  vel  alio  modo  corpus  mo¬ 
vendum  est.”  Eventus  si  unquam  faustissimus, 
vomitui  inter  navigationem  plerumque  excitato, 
magis  deberj,  quam  aeris  constitutioni  vel  na¬ 
turae  illico  existentis,  videtur. 

•  II.  Aeris  mistura  cum  heterogeneis.  Aer  ex¬ 
halationibus  terrae  quibuscunque,  putredine  ni¬ 
mirum,  foetore,  nebulis  paludibus  atris  surgenti- 
bus,  fumis,  aeris  quiete  et  sexcentis  hujusmodi 
causis,  inficitur  ;  hinc  terras  colentes  depressio¬ 
res,  fodinarum  inspectores,  cellas  subterraneas 
habitantes  vel  aera  e  pulmonibus  nostris  exha¬ 
latum  respirantes,  etiam  opifices  sulphuris 
comburentis,  arsenici,  aliorum  nocentium  fumos 

t  , 

inhalantes,  plurimis  vexari  morbis,  inter  quos 
tabes  pulmonum  locum  principem  tenet,  satis 
superque  constat.  Ab  iis  quasi  fontibus,  halitum 

lethiferum  spirantibus,  omnibus,  praecipue  vero 
Phthisicis,  cavendum  est. 

Fluidum  respirabilepn  conclavibus  multitudi¬ 
ne  hominum  coarctatis,  ab  aere  e  pulmonibus 
exspirato,  cum  effluviis  e  corporibus  humanis 
orientibus  mixto  plurimum  corumpitur.  Ex 
qua  origine,  et  corpore  postea  subito  frigori  ob¬ 
jecto,  quam  multa  incommoda,  saepissime  fu¬ 
nesta  enascuntur?  Igitur  uti  hanc  pensi  par¬ 
tem,  secundum  formam  aphorismi  graviorem 
concludere  videamur,  Tales  locos  minime  fre¬ 
quentet  Phthisicus. 


VII. — NONNULLA  SYMPTOMATA 
LENIUNDA. 

Ad  ultimum  nunc  quod  in  hoc  tentamine 
proposui  me  accingam  ;  quamvis  enim  Phthisis, 
nullis  remediis  adhuc  tentatis  debellanda,  sae¬ 
pissime  in  morte  desinit,  et  vix  ac  ne  vix  qui¬ 
dem  aliquid  medico  agendum  restat,  nisi  ut  le- 
thales  aditus  molliores  et  minus  formidolosos 

efficiat,  medicamentis  tamen  scite  adhibitis,  sal¬ 
tem  dolorem  mitiorem  reddere,  et  reliqua 
symptomata  urgentia  prorsus  levare  possumus. 
Tria  symptomata  horrenda  in  ultimis  hujus 
morbi  stadiis  plerumque  adsunt,  tussis,  nimi¬ 
rum,  dyspnoea,  et  diarrhoea ;  de  his  igitur 
ordine  loquar. 

Tussis  in  omnibus  fere  morbi  periodis,  praeser¬ 
tim  in  ultimis  aegrotum  plurimum  vexat,  et  sae¬ 
pissime  placida  noctis  quiete  fruentem  somnis 
vah  nimium  crudelis  !  defraudat.  Nonnunquam 
equidem  ita  miserum  torquet  quasi  vitae  et  pug¬ 
nae  imponere  voluerit  finem.  In  tantis  angus¬ 
tiis  haud  raro  versamur,  ut  ad  tussim  lenien¬ 
dam  et  somnum  inducendum  opiata  adhibere 

oporteat. 

Haecce  vero  medicamina  saepenumero  repe- 
tita,  vim  concoctionis  destruunt,  et  statui  sys¬ 
tematis  inflammatorio  minime  conveniunt. 

Quamobrem  tussim  per  usum  demulcentium  in 

\ 

genere  eorum  praesertim  quae  aliquam  nutri¬ 
menti  partem  in  sese  contineant,  narcoticorum 

vero  minorem,  leniendam  esse  praetulerim. 
Dyspnoea  circa  noctem  plerumque  advenit ; 
tum  difficilis  spiratio  ;  calor  major,  et  nonnun- 
quam  delirium  adsunt.  Hic  vero  missio  san¬ 
guinis,  quoties  aegri  vires  sustineant,  remedium 
unicum  praestantissiinum.  Interdum  vero 
dyspnoea  materiae  purulentae  in  ramulis  bron¬ 
chialibus  congestae  debetur,  et  evacuatione  ejus¬ 
dem  potissimum  levari  potest ;  in  hocce  casu 
emetica  valde  prosunt.  Ex  inhalatione  vapo¬ 
ris  aquae  fervescentis,  vel  ejusdem  aethere  sul- 
phurico  commisti,  tum  dyspnoeae  cum  tussis  vio¬ 
lentae,  levamen  optatum,  et  pro  tempore  om¬ 
nium  symptomatum  ferociorum  cessationem  sae¬ 
pissime  vidi. 

Diarrhoea  ante  mortem  praecipue  ingruit,  vires 

*  * 

aegroti  labefactas  destruit,  et  si  non  remediis 
tempestivis  subacta,  brevi  vitam  eripit.  Hdbce 
malum  supremum,  opiatis  et  astringentibus  In 
genere  levandum  est. 


FINIS. 


